
РЕШЕНИЕ
№ РС-301-24-110

	Днес, 12.09.2024 г., Комисията за противодействие на корупцията /КПК/, в състав:
            
Заместник-председател: Антон Славчев
Член: Антоанета Цонкова
Член: Пламен Йоцов
	Член: Силвия Къдрева

У С Т А Н О В И:

Производството е по реда на чл. 89, ал. 1, предл. 1 от Закона за противодействие на корупцията (ЗПК) (обн., ДВ бр. 84 от 06.10.2023 г.), образувано въз основа на Решение на Комисията за противодействие на корупцията № КИ-198 от 14.05.2024 г. по сигнал с вх. № С-301/11.04.2024 г. на КПК. 
Производството е образувано срещу Васка Рачева в качеството ѝ на кмет на Община С. за мандат 2023-2027 година.
В сигнала се твърди, че с Решения № 119 и № 120, приети на заседание на Общински съвет (ОбС) С. на 27.03.2024 г., се дава съгласие за учредяване на безвъзмездно вещно право на ползване върху общински поземлени имоти с посочени идентификатори, съответно на „***“ ЕООД и „***“ ЕООД, във връзка с два концесионни договори от 2013 г. и 2015 г. за добив на строителни материали в землището на гр. В. Управител на „***“ ЕООД е В. П. – майка на Васка Рачева. Управител на „***“ ЕООД е С. Р. майка на бившия кмет на Община С. М. Р., а едноличен собственик на дружеството е неговата сестра – Т. П.. Пътят, който ще обслужва добива на инертни материали, препятства нормалното упражняване правото на собственост на собственици на частни имоти в района. Концесионните терени се намират в близост до вододайна зона и до обекти в режим на изключителна държавна собственост санитарно охранителна зона. Въпреки че Васка Рачева си е направила отвод във връзка с внесените предложения в ОбС С., сигналоподателят счита, че са налице предпоставки за конфликт на интереси. 
Като доказателства към сигнала са приложени копия на решения № 119, 120 и 122 от 27.03.2024 г. на ОбС С. и разпечатки от интернет, отнасящи се до посочените фирми.
С писмо вх. № КПК-6894-3/13.06.2024 г. на КПК от председателя на Постоянната комисия по чл. 90, ал. 2, т. 3 от ЗПК към ОбС С. са получени заверени копия на документи, както следва: Клетвен лист на Васка Рачева, избрана за кмет на Община С. за мандат 2023-2027 г.; Решение № 119, взето с Протокол № 8 от 27.03.2024 г. на ОбС С.; Решение № 120, взето с Протокол № 8 от 27.03.2024 г. на ОбС С.; Предложение вх. № 108/19.03.2024 г. на ОбС С. /изх. № 2600-310-2/19.03.2024 г. на Община С., ведно с проект на решение/; Предложение вх. № 119/26.03.2024 г. на ОбС С. /изх. № 2600-310-3/26.03.2024 г. на Община С., ведно с проект на решение/; Писмо вх. № 122/26.03.2024 г. на ОбС С. /изх. № 2600-310- 4/26.03.2024 г. на Община С./; Предложение вх. № 109/19.03.2024 г. на ОбС С. /изх. № 2600-311-2/19.03.2024 г. на Община С., ведно с проект на решение/; Предложение вх. № 120/26.03.2024 г. на ОбС С. /изх. № 2600-311-3/26.03.2024 г. на Община С., ведно с проект на решение/; Писмо вх. № 123/26.03.2024 г. на ОбС С. /изх. № 2600-311- 4/26.03.2024 г. на Община С./; Писмо вх. № 2600-310/18.03.2024 г. на Община С., ведно с приложен Договор за концесия за добив на подземни богатства по чл. 2, ал. 1, т. 5 от Закона за подземните богатства (ЗПБ) – строителни материали – пясъци и чакъли /баластра/ от находище „Егреците“, разположено в землището на гр. В., община С., обл. П.; Писмо вх. №2600-311/18.03.2024 г. на Община С., ведно с приложен Договор за концесия за добив на подземни богатства по чл. 2, ал. 1, т. 5 от ЗПБ – строителни материали – пясъци и чакъли /баластра/ от находище „Лозята“, разположено в землището на гр. В., община С., обл. П.; Писмо изх. № 2600-310-1/18.03.2024 г. на Община С.; Писмо изх. № 2600-311-1/18.03.2024 г. на Община С.; Уведомление вх. № 096/18.03.2024 г. на ОбС С.; Заповед № 392/18.03.2024 г. на кмета на Община С.; Уведомление вх. № 118/25.03.2024 г. на ОбС С.; Заповед № 433/25.03.2024 г. на кмета на Община С.; Уведомление вх. № 127/27.03.2024 г. на ОбС С.; Заповед № 448/27.03.2024 г. на кмета на Община С.; Декларация по чл. 81, ал. 1 от ЗПК с вх. № 78/18,03.2024 г. на ОбС С.; Декларация по чл. 81, ал. 1 от ЗПК с вх. № 79/18.03.2024 г. на ОбС С.; Протокол № 2/21.03.2024 г. от заседание на Постоянната комисия по Нормативна уредба и институционално развитие, с компетентности в областта на правовия ред, местното самоуправление и регионална политика, обществения ред и сигурност, противодействие на корупцията и злоупотребите с властта, укрепване на организационния интегритет, административното обслужване на населението, молбите, жалбите, сигналите и предложенията на гражданите до общински съвет, защита на гражданските права и вероизповедания, установяване конфликт на интереси, съгласно закона за противодействие на корупцията към ОбС С.; Протокол  № 8/27.03.2024 г. от шесто редовно заседание на ОбС С. и Протокол  № 8/27.03.2024 г. от шесто редовно заседание на ОбС С. с извършено допълване.
Служебно са извършени справки в Регистър НБД „Население“ и в Търговския регистър и регистър на юридическите лица с нестопанска цел (ТРРЮЛНЦ).

След като обсъди събраните в хода на административното производство доказателства, Комисията установи следното от фактическа страна:

Сигнал с вх. № С-301/11.04.2024 г. на КПК е подаден от лице с посочени три имена, адрес и телефон за връзка и е надлежно подписан.
Васка Рачева е избрана за кмет на Община С. за мандат 2023-2027 г. и е подписала клетвен лист на 09.11.2023 година.
От извършена справка в НБД „Население“ се установи, че В. А. П. е майка на Васка Рачева, а М. В. Р. е неин съпруг. С. Т. Р. е майка на М. Р., а Т. В. П. е негова сестра.
От извършена справка в ТРРЮЛНЦ се установи, че С. Р. е управител на „***“ ЕООД, ЕИК: ***, а едноличен собственик на капитала на дружеството е Т. П.. В. П. е управител на „***“ ЕООД, ЕИК: ***, чийто едноличен собственик на капитала е „***“ ЕООД, ЕИК: ***. Едноличен собственик на капитала и управител на „***“ ЕООД е В. П. 
Установи се, че в Община С. е постъпило писмо от управителя на „***“ ЕООД – В. П., с вх. № 2600-310/18.03.2024 г. на общината. Към писмото е приложен Договор от 11.04.2013 г. за концесия за добив на подземни богатства по чл. 2, ал. 1, т. 5 от Закона за подземните богатства (ЗПБ) – строителни материали – пясъци и чакъли (баластра) от находище „Е.“, разположено в землището на гр. В., община С., обл. П., сключен между дружеството и Министерския съвет (МС), представляван от министъра на икономиката енергетиката и туризма, със срок от 30 години. С оглед на това, че в територията на находището попадат и общински поземлени имоти, конкретно изброени в писмото, е изискано учредяване на безвъзмездно вещно право на ползване върху същите на основание чл. 74-75 от ЗПБ. 
Във връзка с полученото писмо, Васка Рачева е подала Декларация с вх. № 78/18.03.2024 г. на ОбС С. до председателя на Постоянната комисия по нормативна уредба и институционално развитие (ПКНУИР) при ОбС С., с която декларира, че си прави самоотвод от изпълнението на конкретно правомощие или задължение по служба, изразяващо се в действия, касаещи полученото писмо от „***“ ЕООД. Посочената причина за подаване на декларацията е, че управителят на дружеството – В. П., е свързано с Рачева лице по смисъла на § 1, т. 9, б. „а“ от ДР на ЗПК.
С Писмо рег. № 2600-310-1/18.03.2024 г. на Община С., Васка Рачева уведомява заместник-кмета на общината – И. В., че във връзка с писмо вх. № 2600-310/18.03.2024 г. на Община С. от „***“ ЕООД си е направила самоотвод и няма да взима отношение по казуса.
В Община С. е постъпило и писмо от управителя на „***“ ЕООД – С. Р., с вх. № 2600-311/18.03.2024 г. на общината. Към писмото е приложен Договор от 11.08.2015 г. за концесия за добив на подземни богатства по чл. 2, ал. 1, т. 5 от ЗПБ – строителни материали – пясъци и чакъли /баластра/ от находище „Л.“, разположено в землището на гр. В., община С., обл. П., сключен между дружеството и МС, представляван от министъра на енергетиката, със срок от 35 години. С оглед на това, че в територията на находището попадат и общински поземлени имоти, конкретно изброени в писмото, е изискано учредяване на безвъзмездно вещно право на ползване върху същите на основание чл. 74-75 от ЗПБ. 
Във връзка с полученото писмо, Васка Рачева е подала Декларация с вх. № 79/18.03.2024 г. на ОбС С. до председателя на ПКНУИР при ОбС С., с която декларира, че си прави самоотвод от изпълнението на конкретно правомощие или задължение по служба, изразяващо се в действия, касаещи полученото писмо от „***“ ЕООД. Посочената причина за подаване на декларацията е, че управителят на дружеството – С. Р. и едноличният собственик на капитала му – Т. П., са свързани с Рачева лица по смисъла на § 1, т. 9, б. „а“ от ДР на ЗПК.
С Писмо рег. № 2600-311-1/18.03.2024 г. на Община С., Васка Рачева уведомява заместник-кмета на общината – И. В., че във връзка с писмо вх. № 2600-311/18.03.2024 г. на Община С. от „***“ ЕООД си е направила самоотвод и няма да взима отношение по казуса.
Васка Рачева е подала Уведомление до председателя на ОбС С. с рег. № 096/18.03.2024 г. на общинския съвет, че на 19.03.2024 г. ще ползва платен отпуск, като в този смисъл е издадена и нейна Заповед № 392/18.03.2024 г., с което нарежда за времето, в което е в отпуск да бъде замествана от И. В. – заместник-кмет по социалната и икономическа политика на Община С..

Във връзка с Писмо вх. № 2600-310/18.03.2024 г. на Община С. от управителя на „***“ ЕООД до председателя на ОбС С. е изпратено Предложение с рег. индекс 108/19.03.2024 г. от И. В., заместващ кмет на Община С., ведно с проект на решение за предоставяне на посочените в писмото общински имоти за безвъзмездно вещно право на ползване по реда на Закона за общинската собственост (ЗОС), във връзка със ЗПБ, като в проекта на решение е предвидено общинският съвет да възложи на заместник-кмета осъществяването на всички правни и фактически действия, необходими за правилното и законосъобразно изпълнение на същото.
С Писмо рег. индекс 122/26.03.2024 г. на ОбС С., В. уведомява председателя на общинския съвет, че с оглед на допусната техническа грешка в Предложение с рег. индекс 108/19.03.2024 г. на съвета, представя ново Предложение с рег. индекс 119/26.03.2024 г. на ОбС С. в същия смисъл с необходимите технически корекции.
Във връзка с Писмо вх. № 2600-311/18.03.2024 г. на Община С. от управителя на „***“ ЕООД до председателя на ОбС С. е изпратено Предложение с рег. индекс 109/19.03.2024 г. от И. В., заместващ кмет на Община С., ведно с проект на решение за предоставяне на посочените в писмото общински имоти за безвъзмездно вещно право на ползване по реда на ЗОС, във връзка със ЗПБ, като в проекта на решение е предвидено общинският съвет да възложи на заместник-кмета осъществяването на всички правни и фактически действия, необходими за правилното и законосъобразно изпълнение на същото.
С Писмо рег. индекс 123/26.03.2024 г. на ОбС С., В. уведомява председателя на общинския съвет, че с оглед на допусната техническа грешка в Предложение с рег. индекс 109/19.03.2024 г. на съвета, представя ново Предложение с рег. индекс 120/26.03.2024 г. на ОбС С. в същия смисъл с необходимите технически корекции.

С уведомления рег. индекс 118/25.03.2024 г. и 127/27.03.2024 г. до председателя на ОбС С. Васка Рачева уведомява, че ще ползва платен отпуск за 26.03.2024 г. и 27.03.2024 г., като съответно са издадени нейни заповеди № 433/25.03.2024 г. и № 448/27.03.2024 г. с нареждане да бъде замествана от заместник-кмета на общината И. В..

По направените от заместник-кмета на Община С. предложения с рег. индекс 119/26.03.2024 г. и 120/26.03.2024 г. на ОбС С. са приети решения № 119 и 120 по Протокол № 8 от шесто редовно заседание на ОбС С., проведено на 27.03.2024 г., съответстващи изцяло на направените предложения.
  
Въз основа на така изяснената фактическа обстановка Комисията за противодействие на корупцията установи  следното от правна страна:

           Сигнал с вх. № С-301/11.04.2024 г. на КПК съдържа необходимите реквизити, съгласно чл. 15 от Закона за защита на лицата, подаващи сигнали или публично оповестяващи информация за нарушения във вр. с чл. 63 от ЗПК.
За да е осъществен конфликт на интереси по смисъла на чл. 70 от ЗПК, следва да са кумулативно налични три предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в в чл. 71 и 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК облага е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
 В качеството си на кмет на Община С. за мандат 2023-2027 г., Васка Рачева е лице, заемащо публична длъжност по смисъла на чл. 6, ал. 1, т. 32 от ЗПК и компетентна да се произнесе относно наличието или липсата на конфликт на интереси по отношение на нея е Комисията за противодействие на корупцията.
При наличието на този първи елемент от състава на конфликта на интереси (субект на нарушението), определящо за съществуването на такъв е проявяването на конкретно поведение от страна на субекта при изпълнение на произтичащите от длъжността му правомощия, както и дали съществува обективна възможност това конкретно поведение да е повлияно от частен интерес – личен или на свързано по смисъла на закона лице.
В. П. е майка на Васка Рачева и неин роднина по права линия от първа степен, а М. Р. е неин съпруг. С. Р., като майка на М. Р. и Т. П., като негова сестра, са роднини по сватовство на Васка Рачева съответно от първа и втора степен. Установените родствени връзки обосновават и свързаност между изброените лица по смисъла на § 1, т. 9, б. „а“ от ДР на ЗПК.
Тъй като С. Р. е управител на „***“ ЕООД, Т. П. е едноличен собственик на капитала на дружеството, а В. П. е управител на „***“ ЕООД и едноличен собственик на капитала на „***“ ЕООД, което пък е собственик на „***“ ЕООД, то може да се направи обоснован извод, че всяко упражнено правомощие от Васка Рачева, в качеството ѝ на кмет на Община С. в полза на посочените дружества, би рефлектирало положително и по отношение на нейните роднини и свързани с нея лица. 

Съгласно чл. 81, ал. 1 от ЗПК, когато лице, заемащо публична длъжност, има частен интерес, то е длъжно да си направи самоотвод от изпълнението на конкретно правомощие или задължение по служба, като уведоми органа по избора или назначаването.

С оглед на подробно описаната фактическа обстановка и събраните по административната преписка документи, Комисията приема, че всички действия, предприети от Васка Рачева по отношение на получените в Община С. писма с вх. № 2600-310/18.03.2024 г. и № 2600-311/18.03.2024 г., съответно от управителите на „***“ ЕООД и „***“ ЕООД, в това число подадените от нея декларации до ПКНУИР при ОбС С., писмата, насочени към заместник-кмета на Община С. и използваният от нея платен отпуск, са такива, свързани с нейния самоотвод. В тази връзка не се установява Рачева да е упражнила свои правомощия във връзка със заеманата от нея публична длъжност като кмет на Община С. по отношение на исканията за учредяване на безвъзмездно вещно право на ползване на основание чл. 74-75 от Закона за подземните богатства върху общински имоти, подробно изброени в посочените по-горе писма от „***“ ЕООД и „***“ ЕООД.
От изложеното следва, че в конкретния случай е налице само една от предпоставките за „конфликт на интереси“ по отношение на Васка Рачева, в качеството ѝ на кмет на Община С. – лице, заемащо публична длъжност. Не се установи последната да е упражнила свое правомощие по служба, от което да се обосновава наличието на частен интерес. Липсата на упражнени правомощия по служба и частен интерес на лицето, заемащо публична длъжност или на свързано с него лице при упражняването на правомощията или задълженията му по служба, изключва наличието на нарушение на разпоредбите на Глава Осма, Раздел II от ЗПК, съответно и възможността за възникване на конфликт на интереси.

Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени правомощия по служба от Васка Рачева, в качеството ѝ на кмет на Община С.
Предвид изложеното и на основание чл. 92, ал. 1 и ал. 2 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:
[bookmark: _vine7v6ceuae]
НЕ УСТАНОВЯВА конфликт на интереси по отношение на Васка Рачева с ЕГН: ***, кмет на Община С. за мандат 2023-2027 г. и лице, заемащо публична длъжност по смисъла на чл. 6, ал. 1, т. 32 от ЗПК, във връзка с постъпили в Община С. писма с вх. № 2600-310/18.03.2024 г. и № 2600-311/18.03.2024 г., съответно от управителите на „***“ ЕООД и „***“ ЕООД, както и предприетите от общинската администрация действия по отношение на писмата, поради липсата на упражнени правомощия по служба.

Препис от Решението да се изпрати на Окръжна прокуратура П., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.

